ครม. อนุมัติหลักการให้กระทรวงการต่างประเทศและหน่วยงานเกี่ยวข้อง ดำเนินการให้ความช่วยเหลือด้านมนุษยธรรมแก่เมียนมา หลังได้รับผลกระทบจากพายุไซโคลนโมคา
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรี ได้อนุมัติในหลักการให้กระทรวงการต่างประเทศและส่วนราชการที่เกี่ยวข้อง ร่วมกันพิจารณาการดำเนินการที่เหมาะสม เพื่อให้ความช่วยเหลือด้านมนุษยธรรมแก่เมียนมา กรณีพายุไซโคลนโมคาอย่างเร่งด่วน หลังเมื่อวันที่ 11 พฤษภาคมที่ผ่านมา พายุไซโคลนโมคา ซึ่งก่อตัวขึ้นในอ่างเบงกอล ได้เคลื่อนตัวเข้าพื้นที่ด้านตะวันตกของเมียนมา บริเวณรัฐยะไข่ ทำให้เกิดพายุฝนตกหนัก น้ำท่วมเฉียบพลัน ดินโคลนถล่มและกระแสไฟฟ้าดับในหลายพื้นที่สร้างความเสียหายแก่ชีวิตและทรัพย์สินของชาวเมียนมาอย่างกว้างวาง และต่อมาในวันที่ 12 พฤษภาคม สถานเอกอัครราชทูตเมียนมาประจำประเทศไทย ได้ส่งหนังสือถึงกระทรวงการต่างประเทศของไทย ขอรับการสนับสนุนจากหน่วยงานที่เกี่ยวข้องของไทย ในส่วนของงบประมาณที่จะใช้สำหรับให้การช่วยเหลือนั้น ขณะนี้กระทรวงการต่างประเทศอยู่ระหว่างการประสานงานหน่วยงานที่เกี่ยวข้อง โดยจะเป็นการใช้จ่ายจากงบประมาณของส่วนราชการ ซึ่งได้รับการจัดสรรไว้อยู่แล้ว จึงไม่ถือเป็นการกระทำอันมีผลเป็นการอนุมัติงานหรือโครงการ หรือมีผลเป็นการสร้างความผูกพันต่อ ครม. ชุดต่อไปตามมาตร 169 ของรัฐธรรมนูญแห่งราชอาณาจักรไทย พ.ศ. 2560